UEFA aprobă utilizarea tehnologiei VAR în tururile preliminare ale competițiilor europene
- Iulia Moraru
- 29 mai 2024, 18:15
UEFA a anunțat că va introduce tehnologia VAR în tururile preliminare ale competițiilor europene începând cu sezonul 2024/25, respectând astfel regulamentele competițiilor.
Mai exact, tehnologia va fi folosită în primul tur de calificare al Ligii Campionilor, în primul tur de calificare al Ligii Europa și în al treilea tur de calificare al Conference League.
Tehnologia VAR, introdusă în tururile preliminare ale competițiilor europene
UEFA va prelua gestionarea și finanțarea centralizată a serviciului VAR pentru toate meciurile din competițiile europene.
Cu toate acestea, cluburile sunt responsabile de organizarea transmisiilor meciurilor, în conformitate cu cerințele minime pentru implementarea tehnologiei.
Pentru tururile preliminare, soluția VAR va fi selectată în funcție de locația meciului. Astfel, în fiecare situație, camera VOR va fi amplasată fie într-un van în zona de televiziune (soluția standard), fie într-o cameră/cabină deja existentă în stadion (pentru anumite țări).
Standardele UEFA pentru transmisiunile live
VOR, cunoscut drept locul unde va fi echipa VAR, este formată din doi membri principali: arbitru asistent video (VAR) și asistent VAR (AVAR).
Brigada de arbitraj va fi completată de trei persoane din partea furnizorului, care includ tehnicieni și operatori de reluări. Aceștia lucrează împreună cu arbitrul de centru, cei doi arbitri asistenți și al patrulea oficial.
Totodată, UEFA a comunicat cluburilor participante în competițiile europene cerințele minime referitoare la transmisiile live.
Conform acestora, este necesar să fie utilizate cel puțin șase camere, iar rezoluția minimă admisă trebuie să fie de 1080i50, potrivit News.ro.
FIFA pregătește o schimbare radicală în ceea ce privește sistemul VAR
Între timp, FIFA are în plan să aducă o schimbare majoră în ceea ce privește sistemul de arbitraj video. Forul internațional urmează să introducă în fotbal o variantă a sistemului video, similară cu cea folosită de mult timp în tenis și cricket.
Wolverhampton a înaintat deja o propunere oficială prin care solicită eliminarea utilizării VAR-ului în Premier League. Acest fapt va duce la organizarea unui vot în cadrul Adunării Generale Anuale a ligii din luna iunie.